Groot boerpot, en toe begin alles skeefloopArgieffoto (Foto: Hermann, Pixabay) Daar is gedurig stories oor teenspoed wat mense tref net nadat hulle ŉ groot boerpot gewen het. Een van dié mans is Jim Hayes. Dié 35-jarige man van Kalifornië in die VSA het in 1998 as ŉ veiligheidswag gewerk toe hy $19 miljoen in die Quick Pick-lotery gewen het, berig die Daily Beast. Ná die belastingbetaler se aftrekking, het hy besluit om die geld in jaarlikse paaiemente van $684 000 oor 20 jaar te ontvang. “Ek weet ek sal verander, maar dit sal slegs beter wees,” het hy aan die Los Angeles Times gesê een dag ná hy die boerpot gewen het. Twintig jaar later was Hayes egter ŉ platsak verslaafde wat in ŉ motorhuis gewoon het. Hy het in daardie stadium begin om banke te beroof om geld vir sy dwelmafhanklikheid te kry en hy het 11 banke van nagenoeg $40 000 beroof voor die FBI hom uiteindelik aangekeer het. En nou is hy agter tralies. “Geld het my die kans gegee om al my wildste drome uit te leef,” vertel Hayes. “Maar daar is ŉ ander kant – die loteryvloek.” Hy het byna alles verkeerd gedoen sedert hy die boerpot gewen het. Hy het luukse motors gekoop, swak beleggings gemaak en ŉ uitspattige leefstyl gehad. Hy het geld vir ŉ ou vriend gegee. Hy het geskei. In 2004 moes hy ŉ rugoperasie ondergaan vir ŉ ou werksbesering en het daarna aan voorskrifpynmedikasie verslaaf geraak. Drie jaar later het hy homself bankrot verklaar toe die staat begin het om sy loterybetalings terug te hou vir belastingdoeleindes en agterstallige onderhoudskuld. In 2017 was hy dakloos en werkloos toe ŉ brand by die woonstelblok uitgebreek het waar hy gewoon en werk het. Hy het dieselfde jaar besluit om banke te beroof. Hayes sal na verwagting in 2020 vrygelaat word en wil dan graag ŉ memoir publiseer: Lottery to Robbery. Lees die volledige storie